b'\n_START_ARTICLE_\nKristianstadas\n_START_SECTION_\nIstorija\n_START_PARAGRAPH_\nKristianstad\xc4\x85 1614 m. \xc4\xafsteig\xc4\x97 Danijos karalius Kristijonas IV kaip gynybin\xc4\xaf Danijai priklausiusios Skanijos provincijos fort\xc4\x85 netoli nuo 1612 m. u\xc5\xbeimto Ve (V\xc3\xa6) miestelio. Ve neteko miesto teisi\xc5\xb3, o jo gyventojai persik\xc4\x97l\xc4\x97 \xc4\xaf nauj\xc4\x85j\xc4\xaf miest\xc4\x85. Kristijonas IV pats suprojektavo iki \xc5\xa1iol stovin\xc4\x8di\xc4\x85 \xc5\xa0ventosios trejyb\xc4\x97s ba\xc5\xbeny\xc4\x8di\xc4\x85, vien\xc4\x85 gra\xc5\xbeiausi\xc5\xb3 \xc5\xa1iaur\xc4\x97s Europos renesanso stiliaus ba\xc5\xbeny\xc4\x8di\xc5\xb3._NEWLINE_Kristianstadas tapo mylimiausiu karaliaus miestu, jis jam padovanojo ir savo monogram\xc4\x85 C4, kuri, kartu su dviem li\xc5\xabtais tapo miesto herbo dalimi. Herbas buvo \xc5\xa1iek tiek pakeistas tik po 1658 m. Roskild\xc4\x97s sutarties, kai miestas atiteko \xc5\xa0vedijai._NEWLINE_1719 m. Kristianstadas tapo Kristianstado leno ir generalgubernatoriaus sostine. Nuo 1800 m. kra\xc5\xa1to vald\xc5\xbeia perkelta \xc4\xaf Malm\xc4\x99. \xc5\xa0iuo metu Kristianstadas yra viena i\xc5\xa1 134 \xc5\xa0vedijos gyvenvie\xc4\x8di\xc5\xb3, turin\xc4\x8di\xc5\xb3 miesto teises.\n_START_SECTION_\nTransportas\n_START_PARAGRAPH_\nGele\xc5\xbeinkelis ir autostrada E22 jungia Kristianstad\xc4\x85 su Kopenhaga, Helsingborgu, Malme, Karlskrona ir Stokholmu. Savivaldyb\xc4\x97je taip pat yra Kristianstado oro uostas.\n_START_SECTION_\nPramon\xc4\x97\n_START_PARAGRAPH_\nKristianstade iki 1990 m. veik\xc4\x97 viena i\xc5\xa1 bendrov\xc4\x97s V&S Group gamykl\xc5\xb3, gaminusi\xc5\xb3 garsi\xc4\x85j\xc4\x85 degtin\xc4\x99 Absoliut vodka. \xc5\xa0iuo metu ji gaminama tik Kristianstado savivaldyb\xc4\x97s mieste Ohuse (\xc3\x85hus)._NEWLINE_Miestas nuo seno gars\xc4\x97ja maisto, ypa\xc4\x8d pieno pramone, svarbiausios bendrov\xc4\x97s \xe2\x80\x93 Kronf\xc3\xa5gel, Procordia, Sk\xc3\xa5nemejerier, Syd\xc3\xb6stbagerierna, Campbell, Wendels Bryggeri. Pastaruoju metu mieste da\xc5\xbeniausiai lieka tik firm\xc5\xb3 kontoros, o pramon\xc4\x97, ypa\xc4\x8d ter\xc5\xa1ianti aplink\xc4\x85, perkeliama \xc4\xaf Baltijos \xc5\xa1alis ir Rytus. Did\xc5\xbeiausia mieste likusi industrijos gamykla \xe2\x80\x93 Hvilans Mekaniska Verkstad. Vienoje did\xc5\xbeiausi\xc5\xb3 vilnos kar\xc5\xa1ykl\xc5\xb3 1998 m. \xc4\xafrengtas verslo inkubatorius.\n_START_SECTION_\nTurizmas\n_START_PARAGRAPH_\nI\xc5\xa1likusi ir gerai i\xc5\xa1laikyta Kristianstado tvirtov\xc4\x97, veikusi iki 1847 m. Senojoje turgaus aik\xc5\xa1t\xc4\x97je Stora Torg stovi paminklas Kristijonui IV. Nuo senojo vandentiekio bok\xc5\xa1to galima ap\xc5\xbevelgti miesto panoram\xc4\x85, kurioje i\xc5\xa1siskiria \xc5\xa0ventosios trejyb\xc4\x97s ba\xc5\xbeny\xc4\x8dia, Taupomasis bankas ir Karali\xc5\xb3 r\xc5\xabmai, kuriuose 1711-1714 m. tremtyje gyveno Abiej\xc5\xb3 Taut\xc5\xb3 Respublikos karalius Stanislovas Le\xc5\xa1\xc4\x8dinskis. Jo dukt\xc4\x97 Marija v\xc4\x97liau tapo Pranc\xc5\xabzijos karaliene._NEWLINE_Mieste yra auk\xc5\xa1tos klas\xc4\x97s vie\xc5\xa1bu\xc4\x8diai Christian 4, Grand hotel, Stads hotelet ir Hotel Turisten. Veikia naktinis klubas, keli restoranai ir tavernos.\n_START_SECTION_\nMokslas ir kult\xc5\xabra\n_START_PARAGRAPH_\nVeikia Kristianstado universitetas ir Kristianstado dramos teatras, pastatytas Tivoli parke pagal Akselio Anderbergo projekt\xc4\x85 1906 m. ir atnaujintas 1992 m. Leid\xc5\xbeiami miesto ir apskrities laikra\xc5\xa1\xc4\x8diai.'